সঞ্জয় রায়ের মৃত্যুদণ্ড চেয়ে কলকাতা হাইকোর্টের দ্বারস্থ হবে রাজ্য, জানালেন মুখ্যমন্ত্রী

কলকাতা: সঞ্জয় রায়ের মৃত্যুদণ্ড চেয়ে কলকাতা হাইকোর্টের (Calcutta High Court) দ্বারস্থ হবে রাজ্য সরকার। মুখ্যমন্ত্রী মমতা বন্দ্যোপাধ্যায় (Mamata Banerjee) এক্স হ্যান্ডলে একথা লিখেছেন। সোমবার আরজি কর হাসপাতালে তরুণী ডাক্তারকে ধর্ষণ ও খুনের ঘটনায় আমৃত্যু কারাদণ্ড দিয়েছে শিয়ালদহ নিম্ন আদালত। সঞ্জয়ের যাতে ফাঁসি হয় তার জন্য আবেদন জানাবে রাজ্য সরকার। মুখ্যমন্ত্রী আরও জানালেন, কেন এটি বেনজির ঘটনা নয়, তা শুনে তিনি স্তম্ভিত।

মুখ্যমন্ত্রী লিখেছেন, ”আমি মনে করি এটা ‘রেয়ারেস্ট অফ রেয়ার কেস’। যার শাস্তি ‘ক্যাপিটাল পানিশমেন্ট’। কীভাবে এই মন্তব্যে আসা যায় যে এটা রেয়ারেস্ট অফ রেয়ার কেস নয়? গত তিন-চার মাসে আমরা এধরনের ঘটনায় সর্বোচ্চ সাজা দেওয়া নিশ্চিত করতে পেরেছি। তাহলে এই ঘটনায় কেন ক্যাপিটাল পানিশমেন্ট দেওয়া হল না? আমি দৃঢ়ভাবে মনে করি এই ঘটনায় ক্যাপিটাল পানিশমেন্টের জন্য হাইকোর্টে আবেদন করব।”নিম্ন আদালতে শাস্তি ঘোষণার পর মুখ্যমন্ত্রী মমতা বন্দ্যোপাধ্যায় মালদহে জানিয়েছিলেন, এখনও দোষীর ফাঁসির শাস্তির দাবিতে তিনি অনড়। পরে এক্স হ্যান্ডলে এই ঘটনাকে জঘন্য অপরাধ বলে জানান তিনি।

আরও পড়ুন: আরজি কর মামলা নিয়ে একাধিক প্রশ্ন! কী বলছে টলিউড?

উল্লেখ্য, এর আগে আরজি কর কাণ্ডে ফাঁসি চেয়ে পথে নেমেছিলেন মুখ্যমন্ত্রী মমতা বন্দ্যোপাধ্যায়। প্রতিবাদে ফেটে পড়েছিল সমাজ। হাসপাতালের ভিতরে কর্তব্যরত তরুণী ডাক্তারকে ধর্ষণ ও খুন করে কলকাতা পুলিশের সিভিক ভলান্টিয়ার সঞ্জয় রায় (বহিষ্কৃত)।